Gueuyes_di_Walons_(portraits)
Ôtes portraits
« Qui dji n' vos laî nin dîre... »	Tos l's-ans, c'èst l' minme renguin.ne. Li lèddimwin do novèl an, noste uch si tape au laudje su l' Jèrmin.ne mon Flaba. Nos n'avans nin yeû l' timps d' nos r'mète dès fièsses, mins lèye, èlle èst là. Èle n'a wêre di pus d' trinte ans mins èlle a l'aîr d'ènn'awè cinquante. C'èst dèl sôrte di feume qui n' tchandjerè pus biacôp après s' prumî èfant tot coût après s' mariadje. L'ovradje di tos lès djoûs, l'a d'dja marqué po d' bon, èle dimèrrè téle jusqu'à ç' qu'èle taperè djus... « Qui dji n' vos laî nin dîre... »	Èlle amin.ne avou lèye one vènéye, qui sint al fîye, li tchamossé dès moussemints do dîmègne, sôrtî po l'ocasion, èt l' seûr lacia, pace qu'èle n'a jamaîs viké lon èri d' sès trwès vatches èt d' tot ç' qu'èle leûzi rapwatenut. Couyone, faîte insi, èt minme au d'la, èle buke su sès mots. Quand' èle cause, s'on n' lî done nin on côp d' mwins, èlle a dès manques à-z-èdârmu tote li maujonéye. D'ostant d' pus qu'èle n'èst nin adlé lèye ; à nos rinde visite. Surtout qu'èle sondje à ç' qu'èle nos dwèt... « Qui dji n' vos laî nin dîre... »	Si Châles da lèye, si djan-foute, nos-a d'mandé on djoû - là quand ? - do soyî dès sapins dins nosse bwès po-z-è fé dès piquèts d' cloture. Po seûr qu'i n'ont jamaîs stî r'cèpés, li pachis n'èst nin co rèssèré. I-gn-a qu'on costé qu'èst près' po lès filochés, èt l' mitan dès-aubes ratindenut co l'abatadje. Tant qu'à lès payî, c'èst nin co d'mwin qu'on vwèrè l' coleûr d'one cens'. I-gn-a p'tète po l' pris d'one dîjin.ne di timbes dèl posse, mins s' feume ènnè tote grabouyîye... « Qui dji n' vos laî nin à dîre, dji vos a apwârté on pitite saqwè... »	Tot rastènant l' cabas d' twèle avou l' bistoke tot conte lèye, èle ni wase passer l' soû. Èlle osse d'on pîd d'ssu l'ôte. Èle balzine, c'èst qu'i n' faut jamaîs frochî lès djins qui vos l'zî d'voz one saqwè. Èt-z-ataquer s' prêtchemint pa tot ç' qu'i-gn-a d' pus simpe. C'èst come ça qu' ça dwèt yèsse, l'onêtrèté d' nos djins dins nos campagnes. Qu'on n' vègne nin m' dîre qui c'èst lès Chin'wès qu'on inventé ça. On n'èst nin pus sauvadje qui zèls. Tot î passe, pa bokèts, avou dès longuès-astaudjes, là, qu'èlle î sondje co pus fwârt al saqwè di s' visite. Èle si d'mande si nos-î sondjans èto, nos-ôtes, èt si n' lî alans nin r'protchî. Pôve feume, nos l' savans bin poqwè ç' qu'èlle è-st-à noste uch èt nos-èstans co pus jin.nés qu' lèye do veûy tot l' mau qu'èle si faît por one parèye tchipoterîye. Adon, èlle ataque li litanîye avou d' l'ôrdinaire. Li timps, po-z-èdaumer. Adlé lès cinsîs, c'è-st-one saqwè qui compte à dobe ; sur one anéye, ça vos pout rimpli vosse gurnî ou vos l' vûdî. Èt dins nos p'tits viladjes, tortos ont on djârdin, minme lès pensionés tènenut one vèdje ou deûs po leûs canadas ou leûs p'titès bièsses. Di tote façon, li timps, on s'è plind todi, èt d'one anéye su l'ôte, c'èst dismètu au pîre : l'avoz r'mârqué ? :	« On n' vèyeûve nin ça dins l' timps ! »	« I-gn-a pupont d' saîsons ! »	« Quand avans n' co yeû on gros iviêr ? »	Après li stwèle à quèwe, on-acuse lès fagotîs, li bombe atomique, asteûre, on cause do trau d' « amazône ». I-gn-a vraîmint qui dins l' tièsse dès djins d' doûce crwèyince qu'i n'a pont d' trau ! Vosse santé, po sûre. Tote li famile î passe. Come on-z-èst come i faut, on lî rèspond : « On n'a nin à s' plinde, èt adlé vos ? »	Adon, on-z-a drwèt à tos lès claus d' vacha di s' parintéye da lèye. « Vola qu' nosse Châle - c'è-st-ome - vola qu' nosse Châle, i s'a skèté è deûs, on toûr di rin, il a falu l' min.ner adlé l' « chimiotracteûr »... « Èt mi, c'èst mi r'toûr d'âdje, mi stoumac'... »	On si r'tint bin do loumer tot ç' qui s' trouve yinte li botroule èt lès d'gnos. Come èle rèspondreût, s'on lî wasereût d'mander : « Èwou avoz mau ? »	« Avaur là ! »	Après awè toûrné tot-autoû, po l' fé soyu sins lès loumer, di tos lès maleûrs di s' « matèrnité » èt di s' « ginguète d'amûsemint », èlle ènn'arive aus-èfants. Ça d'vint pus plaîjant ! « Dj'a vèyu vosse gamin su l' vôye, il a bin crèchu, c'èst quausu on'ome ! »	Qwè v'loz rèsponde à ça ? « Lès mwaîchès yèbes crèchenut todi bin... ! »	Ou bin : « À ç'te âdje là, i n'a qu' ça à fé... !»	Bièstrîyes su bièstrîyes, èle ratrape one miète di coleûr, binauje d'ètinde lès minmès rèsponses qu'èlle âreût faît lèye-minme. Èle rataque li bokèt dès cias qu'ènn'ont 'nn'alé. Di crwèyince, èle ni dîrè jamaîs « mwârt » : « Ô ! Vosse pôve papa, qu'on l' vèyeûve co byin sovint... Nin pus taurd qui deûs djoûs d'vant qu'i 'nn'èvôye, on l'aveût rèscontré... Qui ç' qu'âreût dit... Èt vos pôve grand-mére don, chére âme do Bon Diu, ça faît combin d' timps d'dja qu'èlle è-st-èvôye... Tant qu' ça !... Èt vosse matante Anayîs'... Qu'on-z-èsteût quausu parint avou lèye pace qui nosse mononke Gustâve aveût stî marié avou li d'méye-soû di s' bia-frére... Siya, siya, li Gustâve, il aveût stî marié deûs côps, avou l' Louwîse qui v's-avoz bin conu, èt divant, avou l' djin qui dj' vos-ènnè cause èt qu'aveût d'meûré è coûtche di s' prumî èfant...Qué maleûr !... Èt s' pa à ç'tèllâle, i s'aveût distrût en s' pindant au gros tchin.ne..., pace qui s' feume lèveûve li djambe... Adon, i s'aveût mètu à bwêre come on trau... Plin come quate dau matin j’qu’au nût... Il aveût branmint ramwinri èt il aveût faît do « délîre d'ome très mince. » Â ! one pôve maujone, va ! »	Ça i èst, come tos lès grands couyons, - èt lès grandès couyones – on côp dislachîye d'awè polu fé adviner qu'on n' dwèt nin yèsse trop lon èri onk di l'ôte dins tote li parintéye, i n'a pus moyin d' l'astaurdjî. I n'a pont d' boton « mute » su s' tèlécomande ; d'ayeûrs èle ni cause nin l'anglès. Yinte nos-ôtes, ça n'èst nin on dèfaut. One riglatichante idéye vint do potchî foû di s' tièsse. Èle va dîre qu'èle n'a nin v'nu en-èsprès rin qu' po ç'te afaîre là. Èlle ènn'a profité po v'nu payî lès trècins. Li pôve Jèrmin.ne s'a télemint èmacralé lèye-minme dins lès raîsons di s' voyadje – chîs kilomètes à vélo po v'nu, ostant po-z-è raler, one diméye djoûrnéye – qu'èlle èst bin oblidjîye d'ènn'ariver al bistoke. Èle passe si mwin dins l' cabas, prinde on satchot qu'èle laît r'tchaîr dins l' fond : one transe ? Qu'aveû dj' apwârté l' dêrin côp ?... Ça d'veûve dèdja yèsse on d'méy lapin : « On d'méy lapin, nin lès cwasses, lès bons bokèts po vos fé oneûr ! »	Ouf ! Èle satche foû do cabas on bon paquèt èrôlé dins one sitramine rodje di song. « Tènoz, c'èst dès skinéyes di nosse Pitrin qui v' mètroz à rosti !... Vos m' rindroz bin li stramine... Èle mi vint di m' matante Jènîye, vos savoz, l' cène qu'èsteût cousène avou l' mon.nî... »	Vo-l' la r'dèmaréye dins l'aube di famile... Al fin dès fins, èle satche d'on n' sét èwou, deûs biyèts po lès trècins. Nosse pa lî rind li r'çu. Èlle èst d'dja su l' pîre di l'uch, èle si va r'toûrner po wasu glissî on mot su s'-t-ome qui n' tchandjerè jamaîs : « Nosse Châle, i n' rovîye nin vos-aubes, savoz... ! »	Qu'i lès rovîye co saquants-ans, chaque anéye li bistoke è vaut dîs côps l' pris !